ছিলেন সাদামাটা-ছোটখাটো ‘‘হরিপদ’’। ফেসবুকে এসেই একেবারে ‘‘রকিং হ্যারি’’। বেমালুম পালটে গেল একটা গোটা লোক। এই ধরনের লোকের সংখ্যা নেহাত কম নয়। এই নাম পালটানোর বিবিধ কারণ রয়েছে। তার বেশ কয়েকটি যুক্তিসংগতও। কিন্তু ঘটনা হল, ফেসবুক এবার থেকে প্রকৃত নামই চাইবে। খুব শিগগিরই তা কার্যকর করা হবে বলে ফেসবুক সূত্রে জানানো হয়েছে।
আগে জেনে নেওয়া যাক ফেসবুক কর্তৃপক্ষ ঠিক কী বলছেন। তাঁদের বক্তব্য, ‘‘ফেসবুক যাঁরা ব্যবহার করেন, তাঁদের নিরাপত্তার বিষয়টিতে আমরা সর্বাধিক গুরুত্ব দিই। তাঁরা কাদের সঙ্গে কথা বলছেন বা বন্ধুত্ব করছেন, সেটা নিশ্চিত করার একটা দায়িত্ব আমাদের থাকেই।’’
আরও বলা হয়েছে, ‘‘আসল নাম ব্যবহার করলে ফেসবুক ব্যবহারকারীর দায়িত্ব বেড়ে যায়। তিনি কী বলছেন, কী পোস্ট করছেন, সে ব্যাপারে আরও বেশি দায়িত্বশীল হবেন।’’
ফেসবুকের এই যুক্তি অনেকেই মেনে নিচ্ছেন। কিন্তু ব্যবহারকারীদের থেকে নেতিবাচক মন্তব্যও পাওয়া যাচ্ছে। অনেকেই বলছেন, পিতৃদত্ত নাম অপছন্দ হওয়া সত্ত্বেও বয়ে বেড়াতে হয়েছে, এমন লোকের অভাব নেই। তাই তাঁরা যদি নিজেদের নাম পালটে সোশ্যাল দুনিয়ায় যাতায়াত করেন, তাতে আপত্তির কী থাকতে পারে?
অনেকেই বলছেন, পেশার খাতিরে তাঁদের ফেসবুকে নাম পালটাতে হয়। যেমন, এক বিশ্ববিদ্যালয়ের শিক্ষকের বক্তব্য, ছাত্রেরা শিক্ষকদের ফেসবুকে খুঁজে বের করে অনায়াসেই। তার পরে ফ্রেন্ড রিকোয়েস্ট পাঠায়। কিন্তু অনেক শিক্ষক তা পছন্দ করেন না। অগত্যা তাঁদের নাম পালটাতে হয়।
পুলিশে কর্মরত এক মহিলা অফিসারের বক্তব্য, কাজের সূত্রে অনেকের সঙ্গে তাঁকে ওঠাবসা করতে হয়, কথা বলতে হয়। কিন্তু সোশ্যাল দুনিয়ায় তিনি তাঁদের নিজের চৌহদ্দিতে আনতে চান না। সে কারণেই তাঁকে ছদ্মনাম নিতে হয়েছে।
একজনের নাম আবার এক সেলেবের নামে। ফলে তাঁকে যারপরনাই বিড়ম্বনায় পড়তে হয়েছিল। সে কারণে তিনিও ফেসবুকে নিজের নাম পালটে নিয়েছেন।
এই সব লোকেদের বক্তব্য, ফেসবুকে তাঁরা বাধ্য হয়েই নাম পালটেছেন। তাই ফেসবুকের নতুন পলিসিতে তাঁদের সমস্যাই হবে।